Tíu til tuttugu daga útgöngubann gengur í gildi í Austurríki frá og með næsta mánudegi. Landsmönnum verður gert skylt frá fyrsta febrúar að láta bólusetja sig gegn kórónuveirunni.
Stjórnvöld í Austurríki fyrirskipuðu í dag að allir landsmenn, óbólusettir jafnt sem bólusettir, skuli halda sig heima í tíu til tuttugu daga frá og með næsta mánudegi. Frá fyrsta febrúar næstkomandi verður öllum skylt að láta bólusetja sig gegn kórónuveirunni.
Alexander Schallenberg kanslari tilkynnti þessa ákvörðun stjórnvalda á fundi með fréttamönnum í Týrol í dag.
Landinu verður lokað í tuttugu daga, en að tíu dögum liðnum verður árangurinn metinn. Verði hann ekki nógu góður framlengist lokunin í tíu daga til viðbótar. Frá þrettánda desember verður öllum sem hafa látið bólusetja sig að fullu eða náð sér af COVID-19 frjálst að fara allra sinna ferða.
Kanslarinn sagði að aðgerð sem þessi kæmi vitaskuld hart niður á austurrískum fyrirtækjum, en þeim yrði bættur skaðinn.
Þá verður lögboðið frá fyrsta febrúar næstkomandi að Austurríkismenn láti bólusetja sig gegn kórónuveirunni. Með þessu hafa stjórnvöld í Vínarborg gengið harðast fram allra Evrópuþjóða til að vinna bug á veirufaraldrinum. Schallenberg sagði að vegna andstöðu sumra stjórnmálaafla og upplýsingaóreiðufólks væri því miður töluverð andstaða í landinu gegn bólusetningu. Því væri ekki annað til ráða en að skylda fólk til að láta bólusetja sig.
Wolfgang Mückstein heilbrigðisráðherra greindi frá því á fundinum í Týrol að smit á hverja hundrað þúsund íbúa hefðu verið 990,7 síðustu sjö daga. Staðan sagði hann að væri alls óviðunandi. Því væri lokaúrræðið það að fyrirskipa tíu til tuttugu daga útgöngubann.
Tíu til tuttugu daga útgöngubann gengur í gildi í Austurríki frá og með næsta mánudegi. Landsmönnum verður gert skylt frá fyrsta febrúar að láta bólusetja sig gegn kórónuveirunni. 